**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2023. április 19-i rendkívüli ülésére)

**TÁRGY: A KISKŐRÖS, 3009/1 ÉS A 3009/2 HELYRAJZI SZÁMON NYILVÁNTARTOTT BEÉPÍTETLEN TERÜLET RENDELTETÉSŰ INGATLANOK ÉRTÉKESÍTÉSRE TÖRTÉNŐ KIJELÖLÉSE**

Kiskőrös Város Önkormányzata 1/1 arányú, forgalomképes tulajdonát képezik a Kiskőrös, 3009/1 hrsz-ú 761 m2 és a 3009/2 hrsz-on nyilvántartott 448 m2, természetben a Kiskőrös, Batthyány L. utca és a Dózsa Gy. út kereszteződésében lévő ingatlanok (a továbbiakban: Ingatlanok).

Az Ingatlanok forgalmi értéke, a független ingatlanforgalmi szakértő által meghatározott szakvéleményben foglaltak alapján nettó 25.000.000,-Ft.

Az általános forgalmi adóról szóló 2007. évi CXXVII. törvény 86. § (1) bekezdés k) pontja értelmében az építési telek értékesítése adóköteles. Ezen tényre figyelemmel az ingatlan általános forgalmi adó mértékével emelt induló vételára bruttó 31.750.000,-Ft.

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet (a továbbiakban: Vagyonrendelet) 12. § (4) bekezdés a) pontja alapján a nettó 10.000.000,-Ft értékhatárt meghaladó, az Önkormányzat üzleti vagyonát képező ingatlant értékesíteni nyilvános versenytárgyalás útján, a Képviselő-testület általi kijelölést követően lehet.

Az Ingatlanok – építési telkek - közfeladat ellátását nem szolgálják, közfeladat ellátását az Önkormányzat a későbbiek folyamán sem tervezi az Ingatlanok területén megvalósítani.

Az Ingatlanok térmértékére és a településképi szempontok figyelembevételével indokolt azok együttes értékesítésre történő kijelölése.

A nemzeti vagyonról szóló 2011. évi CXCVI. törvény 7. § (2) bekezdése alapján a nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének.

A vagyongazdálkodás, törvényben foglalt szempontjainak figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2023. április 17.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. Kiskőrös Város Önkormányzata a forgalomképes üzleti vagyonát képező Kiskőrös, 3009/1 hrsz-on nyilvántartott 761 m2 területű és a 3009/2 hrsz-on nyilvántartott 448 m2 térmértékű, ingatlanokat az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet 12. § (4) bekezdés a) pontja alapján értékesítésre jelöli ki.
2. az 1. pontban nevesített ingatlanokat együttes értékesítésre jelöli ki.
3. felhatalmazza a polgármestert a versenytárgyalás kiírására és annak lefolytatására, azzal, hogy az 1. pontban nevesített ingatlanok együttes induló összege bruttó 31.750.000,-Ft.

**Felelős:** polgármester

**Határidő:** azonnal